P6_TA(2006)0057

A közös halászati politika (a shetlandi és a simalepényhal-körzet)

Az Európai Parlament állásfoglalása a közös halászati politika terén lévő bizonyos hozzáférési korlátozások felülvizsgálatáról (a shetlandi és a simalepényhal-körzet) (2005/2190(INI))

Az Európai Parlament,

- tekintettel a Bizottságnak a "Közös halászati politika terén lévő bizonyos hozzáférési korlátozások felülvizsgálata (a shetlandi és a simalepényhal-körzet)" című, a Tanácshoz és az Európai Parlamenthez intézett közleményére (COM(2005)0422),

- tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet [1] 18. és 19. cikkére,

- tekintettel a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendelet [2] 29. cikkére,

- tekintettel eljárási szabályzata 45. cikkére,

- tekintettel a Halászati Bizottság jelentésére (A6-0016/2006),

1. megjegyzi, hogy a Bizottság mostanra teljesítette a 2371/2002/EK tanácsi rendelet 19. cikke értelmében fennálló azon kötelezettségvállalását, hogy értékeli a 12 mérföldes körzeten kívül található vizekhez és erőforrásokhoz történő hozzáférésre vonatkozó korlátozások indokoltságát a shetlandi és a simalepényhalkörzet tekintetében;

2. tudomásul veszi, hogy különböző okok miatt az értékelések a vártnál sokkal hosszabb időt vettek igénybe;

3. üdvözli a Bizottság döntését, amely szerint az ezen fontos témával kapcsolatos vélemény kialakítását megelőzően széles körű konzultációt folytat az ágazattal és a tagállamokkal;

4. üdvözli az Északi-tengeri Regionális Tanácsadó Testület (NSRAC) szerepét, amely testület tanácsokat ad a Bizottságnak a shetlandi és a simalepényhal-körzet működésével és hatékonyságával kapcsolatban, és felhívja a Bizottságot, hogy a körzetek további értékelése során a továbbiakban is kérje ki az NSRAC véleményét;

5. üdvözli a Bizottságnak a shetlandi körzet további három éven keresztül - a körzet további értékelése idejére - történő fenntartására vonatkozó döntését, amelyet a régió halászatból élő közösségei érdekében tett első lépésként értékel, amely a fenntarthatóságot biztosító halászati rendszer által védelmezi e közösségek jövőjét;

6. tudomásul veszi, hogy a halászati tudományos, műszaki és gazdasági bizottság a shetlandi körzet fenntartását javasolta;

7. megjegyzi, hogy az NSRAC javaslata alapján a shetlandi körzet státusának a további értékelésig változatlannak kellene maradnia;

8. úgy ítéli meg, hogy amennyiben a shetlandi körzet javasolt további értékelései a jelenleg várt három évnél hosszabb ideig tartanának, a halászati tudományos, műszaki és gazdasági bizottság javaslatának megfelelően a jelenlegi szabályozás maradjon hatályban;

9. megjegyzi, hogy a halászati tudományos, műszaki és gazdasági bizottság szerint a shetlandi körzet megszüntetése a térségben folytatott halászati tevékenység fokozódását eredményezheti, és javaslata alapján bármilyen, a halászati erőkifejtés fokozódását eredményező változást el kell kerülni;

10. megjegyzi, hogy a brit és a német hatóságok támogatták a shetlandi körzet fenntartását, és az Egyesült Királyság kormánya azt állította, hogy nem szükségesek és nem is kívánatosak változtatások;

11. megjegyzi, hogy a shetlandi körzet fontos terület a foltos tőkehal, a vékonybajszú tőkehal és az ördöghal számára, és a halászati tudományos, műszaki és gazdasági bizottság úgy ítéli, hogy ez mostanra még jelentősebbé vált, mint a körzet létrehozásakor;

12. ugyancsak aggasztónak találja a shetlandi és a simalepényhal-körzet értékelésére létrehozott bizottsági szakértői munkacsoport megállapítását, amely szerint a halászati szempontból fontos populációk mérete - kivéve a foltos tőkehalat és a fekete tőkehalat - általában túllépi a biztonságos biológiai határt a shetlandi körzetben;

13. felhívja a Bizottságot, hogy készítsen számszerű értékelést a shetlandi körzetben történő változtatások valószínűsíthető hatásairól;

14. üdvözli a Bizottságnak a simalepényhal-körzet és az ehhez kapcsolódó hozzáférési korlátozások fenntartásáról szóló döntését további tanulmányok elkészültéig;

15. megjegyzi, hogy a német hatóságok támogatják a simalepényhal-körzet fenntartását, valamint hogy az Egyesült Királyság kormánya tudomásul veszi, hogy valamennyi döntést a jövőbeli lepényhal-gazdálkodás és az NSRAC tanácsainak függvényében kell meghozni;

16. megjegyzi, hogy a simalepényhal-körzet megőrzésére vonatkozó cél világos;

17. felhívja a Bizottságot, hogy végezze el a simalepényhal-körzet áttekintését a jövőbeli lepényhal-gazdálkodás vonatkozásában, beleértve a simalepényhal-állomány helyreállítási tervet;

18. tudomásul veszi, hogy szakértői munkacsoport rámutatott e körzetek társadalmi és gazdasági fontosságára;

19. tudomásul veszi továbbá, hogy a szakértői munkacsoport úgy ítélte, hogy a shetlandi körzet egyik célja a halászattól függő észak-skóciai közösségek védelme;

20. utasítja elnökét, hogy továbbítsa ezt az állásfoglalást a Tanácsnak és a Bizottságnak.

[1] HL L 358., 2002.12.31., 59. o.

[2] HL L 125., 1998.4.27., 1. o. A legutóbb a 2166/2005/EK (HL L 345., 2005.12.28., 5. o.) rendelettel módosított rendelet.

--------------------------------------------------